Folkets tjener

Folkets tjener (ukrainsk: Слуга народу – Sluha narodu, engelsk: Servant of the People) er et ukrainsk politisk parti formelt etablert 31. mars 2018. Partiet bærer samme navn som det satiriske tv-programmet Folkets tjener, skapt av produksjonsselskapet Kvartal 95 (Квартал-95). Partileder er Kvartal 95s advokat Ivan Bakanov. Da Kvartal 95 dannet partiet, uttalte de at det var nødvendig for å unngå at andre stjal navnet og brukte det til «kyniske politiske formål». Partiets presidentkandidat Volodymyr Zelenskyj vant presidentvalget i 2019 og overtok som landets president 20. mai 2019.

Juridisk er partiet etterfølgeren til «Partiet for avgjørende endring» ().

Bakgrunn 
Partiets forløper, «Partiet for avgjørende endring», oppnådde 4 prosents oppslutning på en meningsmåling utført av Razumkov-senteret i desember 2017, likevel under sperregrensen på 5 prosent til ukrainske parlamentsvalg.). I en ny meningsmåling i april 2018 hadde oppslutningen økt til 9 prosent, og i juni 2018 hadde oppslutningen økt til 10,4 prosent.

Romjulen 2018 kunngjorde partiet at de enstemmig hadde innstilt komikeren og skuespilleren Volodymyr Zelenskyj som partiets kandidat til det ukrainske presidentvalget i 2019. Utover vinteren 2019 økte partiet i oppslutning, og i mars ledet Zelenskyj på flere meningsmålinger. Han vant første runde i presidentvalget, og deretter andre runde 21. april 2019 med over 73 prosent av stemmene. Zelenskyj ble dermed ny president i Ukraina og avløste den sittende presidenten Petro Porosjenko 20. mai 2019.

Den kommende presidenten erklærte i april 2019 at Folkets tjener ikke ville å gå inn i en koalisjonsregjering med Porosjenkos solidaritets-blokk, eller med Opposisjonsplattform – For livet. I stedet utkalte Zelenskyj nyvalg på nasjonalforsamlingen da han tiltrådte presidentembetet.

Presidenten har også sagt at han støtter legalisering av medisinsk cannabis, abort, prostitusjon og gambling. Han også gått imot legalisering av våpen. Ellers er det uklart hvilken politisk ideologi Zelenskyj står for. Han støtter imidlertid videre europeisk integrasjon og økt tilnærming til EU og NATO. Eventuelle medlemskap skal imidlertid avgjøres gjennom folkeavstemninger. Han har også ytret ønske om å reformere det ukrainske rettsvesenet og en økt kamp mot korrupsjon.

Referanser

Eksterne lenker 

 

Politiske partier i Ukraina
Politiske partier etablert i 2018
2018 i Ukraina